b'\n_START_ARTICLE_\nSergej Bubnov\n_START_SECTION_\n\xc5\xbdivljenjepis\n_START_PARAGRAPH_\nLeta 1920 se je s star\xc5\xa1i iz Rusije preselil v Dubrovnik, kjer je o\xc4\x8de, nekdanji ruski admiral Aleksander D. Bubnov, dobil mesto na Pomorski akademiji. S. Bubnov je kon\xc4\x8dal realno gimnazijo v Sarajevu leta 1933 in leta 1939 diplomiral iz gradbeni\xc5\xa1tva v Beogradu. Po drugi svetovni vojni je delal najprej pri obnovi prog na \xc5\xbeelezni\xc5\xa1ki direkciji v Ljubljani, nato kot projektant-statik, leta 1964 pa je postal direktor gradbeni\xc5\xa1kega poslovnega zdru\xc5\xbeenja Giposs. Leta 1978 je bil habilitiran za rednega univerzitetnega profesorja za seizmi\xc4\x8dno gradbeni\xc5\xa1tvo na Fakulteti za gradbeni\xc5\xa1tvo in geodezijo Univerze v Ljubljani.'